
НАРЕДБА № 8121з-406 ОТ 14 АПРИЛ 2015 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРС ЗА ПРЕМИНАВАНЕ В ПО-ВИСОКА ПО ВИД ДЛЪЖНОСТ НА ДЪРЖАВНИТЕ СЛУЖИТЕЛИ В МИНИСТЕРСТВОТО НА ВЪТРЕШНИТЕ РАБОТИ



В сила от 21.04.2015 г.


Издадена от министъра на вътрешните работи


Обн. ДВ. бр.29 от 21 Април 2015г., изм. и доп. ДВ. бр.26 от 28 Март 2017г., изм. и доп. ДВ. бр.78 от 21 Септември 2018г., изм. и доп. ДВ. бр.3 от 12 Януари 2021г., изм. и доп. ДВ. бр.29 от 31 Март 2023г., изм. и доп. ДВ. бр.71 от 23 Август 2024г.



Глава първа.
ОБЩИ ПОЛОЖЕНИЯ





      Чл. 1. (Изм. и доп. - ДВ, бр. 26 от 2017 г., в сила от 28.03.2017 г.) С тази наредба се определят условията и редът за провеждане на конкурси за преминаване в по-висока по вид длъжност на държавните служители по чл. 142, ал. 1, т. 1 и ал. 3 от Закона за Министерството на вътрешните работи (ЗМВР).


    



      Чл. 2. Конкурсите се провеждат за преминаване от изпълнителски в ръководни длъжности и от младши изпълнителски в изпълнителски длъжности.


    



      Чл. 3. (1) Конкурс за преминаване в по-висока по вид длъжност се обявява със заповед на министъра на вътрешните работи.


      (2) Ръководителите на структурите по чл. 37 ЗМВР обезпечават административно-технически подготовката и провеждането на конкурсите.


    



      Чл. 4. (Доп. - ДВ, бр. 78 от 2018 г., в сила от 21.09.2018 г., изм. - ДВ, бр. 3 от 2021 г., в сила от 12.01.2021 г.) Заповедта за обявяване на конкурса, списъците с допуснатите и недопуснатите до участие кандидати, протоколите от заседанията на конкурсната комисия и крайното класиране се публикуват в електронната страница на дирекция "Човешки ресурси" в интернет и интранет. При публикуването се спазват изискванията на Закона за защита на личните данни и Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните).


    



      Чл. 5. (1) Когато за дадена длъжност се изисква ниво на достъп до класифицирана информация, което служителят не притежава, същият се допуска до участие в конкурса.


      (2) Проучването по Закона за защита на класифицираната информация (ЗЗКИ) се провежда само за класираните кандидати.


      (3) (Доп. - ДВ, бр. 26 от 2017 г., в сила от 28.03.2017 г.) Преназначаването на длъжност се извършва след издаване на разрешение за съответното ниво на достъп до класифицирана информация и успешно завършване на съответната професионална подготовка.


      (4) (Отм. - ДВ, бр. 26 от 2017 г., в сила от 28.03.2017 г.)


    

Глава втора.
ИЗИСКВАНИЯ КЪМ КАНДИДАТИТЕ





      Чл. 6. (1) Изисквания към кандидатите за участие в конкурс за преминаване в по-висока по вид длъжност са:


      1. да са държавни служители в МВР, изпълняващи служебните си задължения в една от следните видове длъжности:


      а) изпълнителски - при конкурс за ръководни длъжности;


      б) младши изпълнителски - при конкурс за изпълнителски длъжности;


      2. да имат придобита минимална образователно-квалификационна степен на висшето образование и минимален професионален стаж, определени в Класификатора на длъжностите в МВР;


      3. да отговарят на изискванията на длъжностната характеристика за съответната длъжност.


      (2) Кандидатите по ал. 1, т. 1 следва да имат не по-малко от 3 години професионален стаж в МВР на:


      1. изпълнителски длъжности - при конкурс за ръководни длъжности;


      2. младши изпълнителски длъжности - при конкурс за изпълнителски длъжности.


      (3) Не се допускат до участие в конкурс за преминаване в по-висока по вид длъжност държавни служители:


      1. за които е влязла в сила заповед за налагане на дисциплинарно наказание по чл. 197, ал. 1, т. 4 или 5 ЗМВР и срокът на действие на наказанието не е изтекъл към крайната дата за подаване на заявленията за участие;


      2. срещу които е образувано дисциплинарно производство по реда на чл. 207, ал. 1 ЗМВР към крайната дата за подаване на заявленията за участие;


      3. временно отстранени от длъжност.


    

Глава трета.
ПРОВЕЖДАНЕ НА КОНКУРСА



Раздел I.
Обявяване на конкурса





      Чл. 7. (Изм. - ДВ, бр. 3 от 2021 г., в сила от 12.01.2021 г.) Ръководителите на структурите по чл. 37 ЗМВР изпращат предложения за обявяване на конкурс за вакантни длъжности до министъра на вътрешните работи чрез дирекция "Човешки ресурси".


    



      Чл. 8. (Изм. - ДВ, бр. 3 от 2021 г., в сила от 12.01.2021 г.) Дирекция "Човешки ресурси", представя на министъра на вътрешните работи проект на заповед за обявяване на конкурс.


    



      Чл. 9. (1) (Предишен текст на чл. 9 - ДВ, бр. 29 от 2023 г.) В заповедта за обявяване на конкурс се определят:


      1. видът на конкурса;


      2. вакантните длъжности;


      3. условията за участие в конкурса;


      4. (доп. - ДВ, бр. 71 от 2024 г., в сила от 23.08.2024 г.) необходимите документи за участие, място и срок за подаването им, който не може да бъде по-кратък от 7 дни от деня, следващ публикуването на заповедта за обявяване на конкурса;


      5. (доп. - ДВ, бр. 3 от 2021 г., в сила от 12.01.2021 г.) начин за провеждане на конкурса, тематика (без посочване на конкретни теми), начин за оценяване и елиминаторен праг;


      6. срок за провеждане на конкурса;


      7. състав на конкурсната комисия.


      (2) (Нова - ДВ, бр. 29 от 2023 г.) Когато в различни звена на структурата по чл. 37 от ЗМВР има вакантни изпълнителски длъжности от едно и също направление на дейност, конкурсът може да се обяви общо за няколко длъжности.


    

Раздел II.
Конкурсна комисия





      Чл. 10. (1) Съставът на конкурсната комисия включва председател, заместник-председател и не по-малко от трима членове.


      (2) (Изм. - ДВ, бр. 26 от 2017 г., в сила от 28.03.2017 г.) Председател и заместник-председател на конкурсната комисия могат да бъдат само държавни служители по чл. 142, ал. 1, т. 1 и ал. 3 ЗМВР, които заемат длъжност, равна или по-висока от длъжността, за която се провежда конкурсът.


      (3) В състава на конкурсната комисия се включват държавни служители от:


      1. структурата, за която е обявен конкурсът;


      2. (доп. - ДВ, бр. 26 от 2017 г., в сила от 28.03.2017 г., изм. - ДВ, бр. 3 от 2021 г., в сила от 12.01.2021 г.) дирекция "Човешки ресурси", или звената "Човешки ресурси" на съответната структура, за която е обявен конкурсът, или на друга структура на МВР;


      3. Института по психология - МВР.


      (4) (Нова - ДВ, бр. 26 от 2017 г., в сила от 28.03.2017 г.) По преценка на министъра на вътрешните работи:


      1. в състава на комисията могат да се включват и служители от:


      а) дирекция "Вътрешна сигурност" - МВР;


      б) други структури/звена със същото направление на дейност като конкурсната длъжност;


      2. служители от дирекции "Човешки ресурси" - МВР, и "Вътрешна сигурност" - МВР, могат да присъстват при провеждането на структурираното интервю извън случаите по т. 1, буква "а".


      (5) (Предишна ал. 4 - ДВ, бр. 26 от 2017 г., в сила от 28.03.2017 г.) Организационно-техническото обезпечаване на конкурсната процедура се осигурява от технически секретар(и).


    



      Чл. 11. (1) Заседанията на конкурсната комисия се организират, ръководят и контролират от председателя, а в негово отсъствие - от заместник-председателя. Те са редовни при присъствие на не по-малко от 2/3 от състава на комисията.


      (2) Конкурсната комисия взема решения с гласовете на повече от 1/2 от присъстващите, като при равенство на гласовете председателстващият има право на решаващ глас.


      (3) За заседанията на конкурсната комисия се води протокол, в който се отразяват дневният ред и взетите решения. Протоколът се изготвя от техническия(те) секретар(и) и се подписва от присъстващия състав на конкурсната комисия.


    



      Чл. 12. Председателят, заместник-председателят, членовете на комисията и техническия(те) секретар(и) на конкурсната комисия нямат право да разгласяват класифицирана информация, свързана с организирането и провеждането на конкурса, и данни за участниците в конкурса по смисъла на Закона за защита на личните данни.


    



      Чл. 13. (Изм. - ДВ, бр. 78 от 2018 г., в сила от 21.09.2018 г., изм. - ДВ, бр. 71 от 2024 г., в сила от 23.08.2024 г.) Председателят, заместник-председателят, членовете на конкурсната комисия и техническия(те) секретар(и) са длъжни писмено да уведомят органа, обявил конкурса, ако някой от допуснатите до участие кандидати е свързано с тях лице по смисъла на Закона за противодействие на корупцията. В този случай органът, обявил конкурса, издава заповед за промяна на състава на комисията.


    



      Чл. 14. (1) Конкурсната комисия:


      1. проверява подадените документи;


      2. допуска до участие в конкурсната процедура кандидатите, които са подали в срок необходимите документи и отговарят на условията и изискванията за участие в конкурса;


      3. изготвя списък с допуснатите и недопуснатите кандидати, като посочва основанието за недопускането им;


      4. провежда конкурсната процедура;


      5. класира кандидатите.


      (2) При необходимост от запазване в тайна самоличността на кандидатите или на данни, съставляващи класифицирана информация:


      1. не се обявяват данни за кандидатите и за разпределението на незаетите длъжности по структурни звена и населени места при публикуване на заповедта;


      2. (изм. - ДВ, бр. 3 от 2021 г., в сила от 12.01.2021 г.) кандидатите се информират лично за данните по т. 1 от дирекция "Човешки ресурси", или от съответните звена "Човешки ресурси";


      3. решенията по ал. 1, т. 2 и 4 се обявяват на кандидатите от председателя на конкурсната комисия.


    

Раздел III.
Подаване на документите и допускане до участие в конкурса





      Чл. 15. (1) За участие в конкурса всеки кандидат подава заявление до председателя на конкурсната комисия и прилага следните документи:


      1. (изм. - ДВ, бр. 78 от 2018 г., в сила от 21.09.2018 г., изм. - ДВ, бр. 29 от 2023 г.) копие на диплома за завършено в Република България висше образование, ако не е вписана в регистъра по чл. 10, ал. 2, т. 3, буква "в" от Закона за висшето образование;


      2. копие на разрешението за достъп до класифицирана информация до изискващото се ниво на сигурност или съгласие за проучване по Закона за защита на класифицираната информация (ЗЗКИ) - ако е необходимо за заемане на длъжността;


      3. (доп. - ДВ, бр. 26 от 2017 г., в сила от 28.03.2017 г., доп. - ДВ, бр. 3 от 2021 г., в сила от 12.01.2021 г.) кадрова справка за професионалния стаж, получени отличия и награди и наложени дисциплинарни наказания, индивидуалните оценки по реда на наредбата по чл. 178, ал. 2 ЗМВР за последните два отчетни периода, както и за обстоятелствата по чл. 6, ал. 3, т. 2 и 3;


      4. други документи съобразно обявените изисквания на конкурса.


      (2) (Изм. - ДВ, бр. 29 от 2023 г.) В един конкурс се допуска участие само за една длъжност освен в случаите по чл. 9, ал. 2.


      (3) (Нова - ДВ, бр. 29 от 2023 г.) В случай че дипломата на кандидата е вписана в регистъра по чл. 10, ал. 2, т. 3, буква "в" от Закона за висшето образование, в заявлението по ал. 1 се посочват регистрационен номер, серия, номер, дата и издател на дипломата. При издадена диплома от чуждестранно висше училище в заявлението по ал. 1 се посочва номерът, под който документът е регистриран в Националния център за информация и документация. Кандидатите имат задължение да извършват проверка в регистрите за наличието на регистрация на дипломата.


      (4) (Предишна ал. 3 - ДВ, бр. 29 от 2023 г.) Заявлението за участие в конкурса се регистрира в деловодството на структурното звено по месторабота и се изпраща по служебен ред в съответното звено "Човешки ресурси".


      (5) (Доп. - ДВ, бр. 78 от 2018 г., в сила от 21.09.2018 г., предишна ал. 4, изм. - ДВ, бр. 29 от 2023 г.) Звеното "Човешки ресурси" своевременно изпраща на конкурсната комисия документите на всички кандидати, подали заявление за участие. Звеното "Човешки ресурси" извършва служебна справка в регистъра по чл. 10, ал. 2, т. 3, буква "в" от Закона за висшето образование - при вписана диплома за завършено в Република България висше образование, и в Националния център за информация и документация относно признаването на висше образование - при издадена диплома от чуждестранно висше училище.


      (6) (Предишна ал. 5 - ДВ, бр. 29 от 2023 г.) Справката по ал. 1, т. 3 се изготвя от звеното "Човешки ресурси" по месторабота на кандидата след подадено писмено искане от него.


    

Раздел IV.
Конкурсна процедура





      Чл. 16. (1) Конкурс за преминаване в по-висока по вид длъжност се провежда чрез:


      1. (изм. - ДВ, бр. 3 от 2021 г., в сила от 12.01.2021 г.) проверка на професионалните знания на кандидатите по един или повече от следните начини: тест на професионална тематика, решаване на казуси, писмена разработка;


      2. психологично изследване;


      3. структурирано интервю.


      (2) (Нова - ДВ, бр. 29 от 2023 г.) С кандидатите за длъжности в дирекция "Специални операции и борба с тероризма" (ДСОБТ) при Главна дирекция "Жандармерия, специални операции и борба с тероризма" (ГДЖСОБТ) и в звената по чл. 44 от ЗМВР се провежда изследване на физическата годност.


      (3) (Предишна ал. 2 - ДВ, бр. 29 от 2023 г.) С кандидатите за преминаване от изпълнителска в ръководна длъжност не се провежда психологично изследване.


      (4) (Нова - ДВ, бр. 3 от 2021 г., в сила от 12.01.2021 г., предишна ал. 3 - ДВ, бр. 29 от 2023 г.) В случай че има недопуснати кандидати, проверката на професионалните знания се провежда не по-рано от 15 работни дни след публикуване на списъка с допуснатите и недопуснатите кандидати.


    



      Чл. 17. (1) (Изм. - ДВ, бр. 71 от 2024 г., в сила от 23.08.2024 г.) Конкурсната комисия разработва въпроси за тестовете, варианти на казусите и теми за писмена разработка за проверка на професионалните знания съобразно обявения в заповедта начин. При необходимост Академията на МВР подпомага конкурсната комисия.


      (2) (Нова - ДВ, бр. 29 от 2023 г.) Изследването за физическа годност на кандидатите за длъжности в ДСОБТ при ГДЖСОБТ и в звената по чл. 44 от ЗМВР се провежда от конкурсната комисия по методики, утвърдени със заповеди на министъра на вътрешните работи.


      (3) (Нова - ДВ, бр. 29 от 2023 г.) Резултатите от изследването за физическа годност имат елиминаторен характер.


      (4) (Предишна ал. 2 - ДВ, бр. 29 от 2023 г.) Психологичното изследване се провежда от Института по психология - МВР, в съответствие с Методика за провеждане на психологично изследване (приложение № 1).


      (5) (Предишна ал. 3 - ДВ, бр. 29 от 2023 г.) Резултатите от психологичното изследване нямат елиминаторен характер.


      (6) (Предишна ал. 4 - ДВ, бр. 29 от 2023 г.) Структурираното интервю с кандидатите се провежда в съответствие с Методика за провеждане и оценка на структурирано интервю (приложение № 2).


    



      Чл. 18. (1) (Изм. - ДВ, бр. 3 от 2021 г., в сила от 12.01.2021 г., изм. - ДВ, бр. 71 от 2024 г., в сила от 23.08.2024 г.) Конкурсната комисия определя на случаен принцип най-малко три различни варианта за проверката на професионалните знания съобразно определения в заповедта начин във възможно най-кратък срок преди провеждането ѝ.


      (2) (Изм. - ДВ, бр. 3 от 2021 г., в сила от 12.01.2021 г.) Един от кандидатите чрез жребий изтегля варианта, по който ще се проведе проверката на професионалните знания, непосредствено преди началото ѝ.


    



      Чл. 19. По искане на служителите съответните им ръководители разрешават платен отпуск по чл. 189, ал. 1, т. 1 - 3 ЗМВР или неплатен отпуск по чл. 190, ал. 1 ЗМВР за дните на провеждане на конкурса.


    



      Чл. 20. (1) Кандидатите са длъжни да се явят на определените места за провеждане на конкурса най-късно 15 минути преди обявеното начало.


      (2) При явяването си кандидатите се легитимират със служебната си карта и се подписват в присъствен списък.


      (3) Кандидат, който се яви след обявеното начало на проверката на професионалните знания, не се допуска до участие поради нарушаване на реда за провеждане на конкурса.


    



      Чл. 21. (1) Всеки кандидат изписва на предоставена бланка трите си имена, единния граждански номер, длъжността, структурното звено и структурата, в които работи, и я запечатва в малък непрозрачен плик.


      (2) Писмената работа се запечатва собственоръчно от кандидата в голям плик, в който поставя запечатания малък плик, и го предава на представител на комисията срещу подпис.


    



      Чл. 22. (1) В присъствието на членове на комисията големите пликове се разпечатват и се изписва еднакъв номер на малкия плик и на писмената работа. До приключване на оценяването на писмените работи малките пликове се съхраняват от конкурсната комисия неразпечатани.


      (2) След приключване на оценяването конкурсната комисия проверява целостта на малките пликове, разпечатва ги, идентифицира писмените работи и нанася оценките в протокол.


    



      Чл. 23. (1) Проверката на професионалните знания се оценява от конкурсната комисия.


      (2) При необходимост оценяването на писмените работи може да се извърши и от други специалисти в съответната област, което се определя със заповедта за обявяване на конкурса.


      (3) Оценяването се извършва в цели числа по петстепенна скала с най-ниска оценка 2 и най-висока 6, като се прилагат единни критерии и методология за оценка, както следва:


      1. с оценка 6 се оценява писмена работа, в която задълбочено и подробно е изложен материалът по съответната тема;


      2. с оценка 5 се оценява писмена работа, в която задълбочено, но непълно е изложен материалът по съответната тема;


      3. с оценка 4 се оценява писмена работа, в която е изложено основното съдържание на темата, но са допуснати несъществени грешки;


      4. с оценка 3 се оценява писмена работа, в която са изложени посредствени и непълни знания по темата;


      5. с оценка 2 се оценява писмена работа, в която невярно, неточно или непълно е изложен материалът по съответната тема.


      (4) Писмените работи с изключение на тестовете се проверяват най-малко от двама проверяващи, които независимо един от друг оценяват работата на кандидата. Окончателната оценка на всеки кандидат се определя като средноаритметична стойност от оценките на проверяващите.


      (5) При разлика в оценките на проверяващите, по-голяма от единица, комисията проверява писмената работа и определя окончателна оценка.


      (6) Резултатите от теста на професионална тематика се преобразуват в оценка в цяло число по петстепенна скала с най-ниска оценка 2 и най-висока 6 по начин, указан в заповедта за обявяване на конкурса.


      (7) Кандидати, получили оценка на професионалните си знания, по-ниска от определения в заповедта елиминаторен праг, отпадат от по-нататъшно участие в конкурса.


    



      Чл. 24. (1) За нуждите на психологичното изследване конкурсната комисия изпраща в Института по психология - МВР, кадровите справки на кандидатите, преминали елиминаторния праг при проверка на професионалните знания.


      (2) Резултатите от психологичното изследване и кадровите справки на кандидатите се предоставят от Института по психология - МВР, на конкурсната комисия преди провеждането на структурираното интервю.


    



      Чл. 25. (1) С кандидатите, преминали елиминаторния праг при проверка на професионалните знания, се провежда структурирано интервю.


      (2) При провеждане на структурирано интервю показаните резултати се оценяват по единни критерии и методология за оценка, като на оценката се придава количествено измерима стойност.


      (3) Кандидатите, непреминали елиминаторния праг на структурираното интервю, определен в методиката, отпадат от по-нататъшно участие в конкурса.


    



      Чл. 26. (1) Крайната оценка на всеки участник се формира като сбор от оценката на професионалните знания и оценката от структурираното интервю.


      (2) Резултатите на кандидата важат само за конкретния конкурс.


    



      Чл. 27. (1) (Изм. - ДВ, бр. 29 от 2023 г.) На базата на крайната оценка комисията извършва класиране на кандидатите.


      (2) При равни крайни оценки предимство има кандидатът с по-голям стаж като държавен служител в МВР. Ако и в този случай е налице равенство, предимство има кандидатът, който работи в структурното звено, в рамките на което е длъжността.


    



      Чл. 27а. (Нов - ДВ, бр. 29 от 2023 г.) Когато конкурсът е обявен по реда на чл. 9, ал. 2, класираните кандидати се явяват пред конкурсната комисия по график по реда на крайното класиране и избират конкретна длъжност в структурата. Изборът е окончателен и за резултатите от него се съставя протокол, който се подписва от кандидата и от комисията. Процедурата по разпределяне на длъжностите приключва след изчерпването на всички длъжности, обявени за съответния конкурс, или разпределянето на всички класирани кандидати.


    



      Чл. 28. (1) Конкурс за преминаване в по-висока по вид длъжност, определена за осъществяване на дейност по осигуряване и прилагане на разследване чрез служител под прикритие, се провежда по документи. При провеждането на конкурса не се прилага чл. 4.


      (2) Конкурсната комисия преценява професионалните и деловите качества на участниците в конкурса и предлага на органа по назначаване подходящи кандидати за съответната длъжност.


      (3) Органът по преназначаване взема решение за преназначаване на един от предложените кандидати или прекратява конкурсната процедура.


    



      Чл. 29. (1) (Изм. - ДВ, бр. 26 от 2017 г., в сила от 28.03.2017 г., изм. - ДВ, бр. 3 от 2021 г., в сила от 12.01.2021 г., изм. - ДВ, бр. 29 от 2023 г.) След крайното класиране ръководителят на съответната структура предлага преназначаване на класирания на първо място за длъжността, за която е обявен конкурсът, а в случаите по чл. 27а - съобразно разпределянето на кандидатите. Предложението се прави до министъра на вътрешните работи или определено от него длъжностно лице от състава на министерството чрез дирекция "Човешки ресурси".


      (2) (Изм. - ДВ, бр. 26 от 2017 г., в сила от 28.03.2017 г., изм. - ДВ, бр. 29 от 2023 г.) При незаемане на длъжността от класиран кандидат ръководителят на съответната структура изготвя предложение по ал. 1 за следващия в класирането.


      (3) (Нова - ДВ, бр. 29 от 2023 г.) Алинея 2 може да се приложи и когато в шестмесечен срок от заемане на длъжността въз основа на конкурс същата се освободи.


    

Глава четвърта.
ОБЖАЛВАНЕ НА КОНКУРСА





      Чл. 30. (1) Кандидатите могат да обжалват недопускането до участие и класирането в конкурса в седемдневен срок.


      (2) Жалбата по ал. 1 се подава до министъра на вътрешните работи чрез председателя на конкурсната комисия.


      (3) (Изм. - ДВ, бр. 3 от 2021 г., в сила от 12.01.2021 г.) Седемдневният срок за подаване на жалбата тече от деня, следващ датата на обявяване на списъците за допускане до участие или за класирането в електронната страница на дирекция "Човешки ресурси".


      (4) (Изм. - ДВ, бр. 3 от 2021 г., в сила от 12.01.2021 г.) Структурата, за която е обявен конкурсът, незабавно изпраща жалбата заедно със становище от председателя на конкурсната комисия и с копия на относимите по случая документи на министъра на вътрешните работи чрез дирекция "Човешки ресурси". Дирекция "Човешки ресурси" изготвя становище по жалбата до министъра на вътрешните работи.


      (5) Министърът на вътрешните работи се произнася с решение в четиринадесетдневен срок. Жалбата не спира конкурсната процедура. Решението по жалбата не подлежи на съдебен контрол.


    



      Чл. 31. След изтичане на срока за обжалване и произнасяне по жалбите комисията изготвя крайно класиране.


    

Глава пета.
ПРЕКРАТЯВАНЕ УЧАСТИЕТО НА КАНДИДАТИТЕ В КОНКУРСНАТА ПРОЦЕДУРА





      Чл. 32. Участието на кандидатите в конкурсната процедура се прекратява с решение на конкурсната комисия при:


      1. временно отстраняване от длъжност по реда на чл. 214 ЗМВР;


      2. отнет или отказан достъп до класифицирана информация;


      3. образуване на дисциплинарно производство по реда на чл. 207, ал. 1 ЗМВР;


      4. издадена заповед за налагане на дисциплинарно наказание по чл. 197, т. 4 - 6 ЗМВР;


      5. издадена заповед за прекратяване на служебното правоотношение;


      6. неявяване или нарушаване на реда по време на провеждане на конкурсната процедура.


    

Заключителни разпоредби





      § 1. Наредбата се издава на основание чл. 163, ал. 1 от Закона за Министерството на вътрешните работи.


    



      § 2. Наредбата влиза в сила от деня на обнародването ѝ в "Държавен вестник".


    

Преходни и Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 8121-406 ОТ 2015 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРС ЗА ПРЕМИН з АВАНЕ В ПО-ВИСОКА ПО ВИД ДЛЪЖНОСТ НА ДЪРЖАВНИТЕ СЛУЖИТЕЛИ В МИНИСТЕРСТВОТО НА ВЪТРЕШНИТЕ РАБОТИ





      (ОБН. - ДВ, БР. 26 ОТ 2017 Г., В СИЛА ОТ 28.03.2017 Г.)

§ 6. Неприключените до влизането в сила на тази наредба конкурси за преминаване в по-висока по вид длъжност се провеждат по досегашния ред.


    



      § 7. Наредбата влиза в сила от деня на обнародването ѝ в "Държавен вестник".


    

Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 8121з-406 ОТ 2015 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРС ЗА ПРЕМИНАВАНЕ В ПО-ВИСОКА ПО ВИД ДЛЪЖНОСТ НА ДЪРЖАВНИТЕ СЛУЖИТЕЛИ В МИНИСТЕРСТВОТО НА ВЪТРЕШНИТЕ РАБОТИ 





      (ОБН. - ДВ, БР. 78 ОТ 2018 Г., В СИЛА ОТ 21.09.2018 Г.)

§ 4. Наредбата влиза в сила от деня на обнародването ѝ в "Държавен вестник".


    

Преходни и Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 8121з-406 ОТ 2015 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРС ЗА ПРЕМИНАВАНЕ В ПО-ВИСОКА ПО ВИД ДЛЪЖНОСТ НА ДЪРЖАВНИТЕ СЛУЖИТЕЛИ В МИНИСТЕРСТВОТО НА ВЪТРЕШНИТЕ РАБОТИ (ДВ, БР. 29 ОТ 2015 Г.)







      (ОБН. - ДВ, БР. 3 ОТ 2021 Г., В СИЛА ОТ 12.01.2021 Г.)

§ 7. Навсякъде в наредбата думите "дирекция "Човешки ресурси" - МВР" се заменят с "дирекция "Човешки ресурси".


    



      § 8. Започналите и неприключили до влизането на наредбата в сила конкурсни процедури за преминаване в по-висока по вид длъжност се довършват по досегашния ред.


      



    



      § 9. Наредбата влиза в сила от деня на обнародването ѝ в "Държавен вестник".


    

Преходни и Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 8121З-406 ОТ 14 АПРИЛ 2015 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРС ЗА ПРЕМИНАВАНЕ В ПО-ВИСОКА ПО ВИД ДЛЪЖНОСТ НА ДЪРЖАВНИТЕ СЛУЖИТЕЛИ В МИНИСТЕРСТВОТО НА ВЪТРЕШНИТЕ РАБОТИ
Преходни и Заключителни разпоредби
КЪМ





      (ОБН. - ДВ, БР. 29 ОТ 2023 Г.)

§ 10. Неприключените до влизането в сила на тази наредба конкурси за преминаване в по-висока по вид длъжност се провеждат по досегашния ред.


    



      § 11. В двумесечен срок от влизането в сила на наредбата се предоставят за утвърждаване от министъра на вътрешните работи методиките по чл. 17, ал. 2 за:


      1. изследване на физическата годност за ДСОБТ при ГДЖСОБТ - от ДСОБТ при ГДЖСОБТ;


      2. изследване на физическата годност за звената по чл. 44 от ЗМВР - от Академията на МВР, съгласувано с ръководителите на звената.



Преходни и Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 8121З-406 ОТ 2015 Г. ЗА УСЛОВИЯТА И РЕДА ЗА ПРОВЕЖДАНЕ НА КОНКУРСИ ЗА ПРЕМИНАВАНЕ В ПО-ВИСОКА ПО ВИД ДЛЪЖНОСТ НА ДЪРЖАВНИТЕ СЛУЖИТЕЛИ В МИНИСТЕРСТВОТО НА ВЪТРЕШНИТЕ РАБОТИ 





      (ОБН. - ДВ, БР. 71 ОТ 2024 Г., В СИЛА ОТ 23.08.2024 Г.)

§ 5. Неприключените до влизането в сила на тази наредба конкурси се довършват по досегашния ред.


    



      § 6. Наредбата влиза в сила от деня на обнародването ѝ в "Държавен вестник".


    



      Приложение № 1 към чл. 17, ал. 4

(Предишно приложение № 1 към чл. 17, ал. 2 - ДВ, бр. 29 от 2023 г.)

МЕТОДИКА ЗА ПРОВЕЖДАНЕ НА ПСИХОЛОГИЧНО ИЗСЛЕДВАНЕ

1. Психологичното изследване на кандидатите за преминаване от младши изпълнителски на изпълнителски длъжности се провежда чрез тестово изследване с личностни въпросници и психодиагностично интервю, като резултатите от психологичното изследване нямат елиминаторен характер.


      2. Психологичното изследване се провежда в рамките на един работен ден по график, изготвен от Института по психология - МВР.


      3. Чрез психологичното изследване се оценява степента, в която актуалният личностен профил на кандидата предполага успешна адаптация и реализация спрямо професионалните изисквания на направлението на дейност.


      4. За резултатите от психологичното изследване се изготвя психологично заключение ( приложение № 1.1).


      5. Степените по т. 3 са, както следва:


      - "Актуалният личностен профил на изследвания предполага успешна адаптация и реализация на длъжността в съответното направление на дейност";


      - "Актуалният личностен профил на изследвания предполага известни затруднения в адаптацията и реализацията на длъжността в съответното направление на дейност";


      - "Актуалният личностен профил на изследвания предполага сериозни затруднения в адаптацията и реализацията на длъжността в съответното направление на дейност".


      6. Първа степен и заключение "Актуалният личностен профил на изследвания предполага успешна адаптация и реализация на длъжността в съответното направление на дейност" отразява съответствие на актуалния личностен профил на кандидата, установен чрез интегриране на данните от тестовото изследване и психодиагностичното интервю, с психологичните критерии за успешна адаптация и ефективна реализация на длъжност в съответното направление на дейност.


      7. Втора степен и заключение "Актуалният личностен профил на изследвания предполага известни затруднения в адаптацията и реализацията на длъжността в съответното направление на дейност" отразява минимално съответствие на актуалния личностен профил, установен чрез интегриране на данните от тестовото изследване и психодиагностичното интервю, с психологичните критерии за успешна адаптация и ефективна реализация на длъжност в съответното направление на дейност.


      8. Трета степен и заключение "Актуалният личностен профил на изследвания предполага сериозни затруднения в адаптацията и реализацията на длъжността в съответното направление на дейност", отразява несъответствие на актуалния личностен профил на кандидата, установен чрез интегриране на данните от тестовото изследване и психодиагностичното интервю, с психологичните критерии за успешна адаптация и ефективна реализация на длъжност в съответното направление на дейност.


      9. Степента, в която актуалният личностен профил на кандидата предполага успешна адаптация и реализация, се определя чрез съпоставката му с установените психологични критерии за успешна адаптация и ефективна реализация на длъжност в съответното направление на дейност.


      10. Личностният профил е комплексна оценка от: психологичните качества, ценностната ориентация и нагласите, имащи отношение към специфичните професионални изисквания за съответните направления на дейност.


      Личностният профил се изготвя чрез прилагане на стандартизирани личностни въпросници, полуструктурирано интервю и други психологични методи за оценка на личността и поведението.


      11. В случай че важна причина възпрепятства явяването на кандидата на определената дата, най-късно до началото на психологичното изследване кандидатът може да подаде заявление до председателя на конкурсната комисия за определяне на друга дата или час, като задължително прилага официален документ, удостоверяващ възпрепятстващите обстоятелства.


      12. При явяването си на психологично изследване всеки кандидат трябва да носи със себе си служебна карта и две химикалки.


      13. Експертът от Института по психология - МВР, определен за член на конкурсната комисия, инструктира участниците в психологичното изследване за реда и организацията за провеждането му.


      14. Преди началото на психологичното изследване кандидатите попълват декларация за доброволно участие и сътрудничество в изследването.


      15. Институтът по психология - МВР, предоставя психологичните заключения на изследваните кандидати на конкурсната комисия преди провеждането на структурирано интервю.


      16. Психологичното изследване се извършва в съответствие с вътрешните правила за организацията на работата в Института по психология - МВР.


    



      Приложение № 1.1







			

Психологично заключение




Ид. № .......................................................................................




Име .......................................... ЕГН: ......................................




Вид на конкурса.......................................................................




Заповед рег. № .........................................................................




Структура: ................................................................................




.................................................................................................




(обосновка на заключението)




 




ПОЗИТИВИ:




НЕГАТИВИ:




ЗАКЛЮЧЕНИЕ:




ЕКСПЕРТ: ................................




( )




НАЧАЛНИК-СЕКТОР/ГРУПА: ..............................




( )




Дата:




 














      Приложение № 2 към чл. 17, ал. 6

(Предишно приложение № 2 към чл. 17, ал. 4 - ДВ, бр. 29 от 2023 г.)

МЕТОДИКА ЗА ПРОВЕЖДАНЕ И ОЦЕНКА НА СТРУКТУРИРАНО ИНТЕРВЮ

1. Със структурираното интервю се оценяват:


      - делови стил и организационно поведение;


      - социални и комуникативни умения;


      - професионална мотивация.


      2. Структурираното интервю се провежда от конкурсната комисия.


      3. Оценяването на участниците в конкурса се извършва в три области по тристепенна скала с най-ниска оценка 4 и най-висока 6 съгласно следната таблица:







			

Област на оценяване




			

Оценка 6




			

Оценка 5




			

Оценка 4









			

Делови стил и организационно поведение




• умения за планиране и организиране на собствената дейност




• умения за осъществяване на ефективен контрол върху резултатите от нея




• отговорност




			

В деловия стил и поведение са налице ориентация към резултатите, отговорност в изявите и умения за самоорганизация, гарантираща ефективност в изпълнение на основните професионални дейности.




			

В деловия стил и поведение са налице две от ключовите делови качества (ориентация към резултатите, способност за самоконтрол, отговорност), но има дефицит при едно от посочените, което предпоставя по-ниска ефективност в изпълнение на основните професионални дейности.




			

В деловия стил и поведение не са изразени ключовите делови качества (ориентация към резултатите, способност за самоконтрол, отговорност), което не гарантира ефективност при изпълнение на основните професионални дейности.









			

 




			

 




			

 




			

 









			

Социални и комуникативни умения




• сътрудничество - готовност за взаимодействие, толерантност към различни гледни точки




• убедителност - умения за делово общуване, способност за аргументиране и отстояване на собствените позиции




• емпатия - способност за адекватна ориентация в мотивите и поведението на околните и за съпреживяване




			

Уменията за сътрудничество, за убеждаване и емпатия са развити в степен, позволяваща постигането на ефективност в общуването и междуличностните отношения.




			

Уменията за сътрудничество, за убеждаване и емпатия са развити в степен, позволяваща постигането на относително добра ефективност в общуването и междуличностните отношения, като е налице дефицит в един от аспектите (сътрудничество, убедителност или емпатия).




			

Уменията за сътрудничество, за убеждаване и емпатия са развити в степен, която не позволява постигането на ефективност в общуването и междуличностните отношения.









			

 




			

 




			

 




			

 









			

Професионална мотивация




• сила, устойчивост и аргументираност на професионалната мотивация




• степен на организационна привързаност (лоялност)




• професионална активност, ангажираност и амбиции за самоусъвършенстване




			

Налице са устойчива професионална мотивация и траен интерес към естеството на работата. Организационната привързаност и идентификацията с институцията са силно изразени.




			

Силата и устойчивостта на професионалната мотивация и лоялността към организацията предпоставят по-слаба ефективност в изпълнение на дейността поради дефицити в една от посочените характеристики (професионална идентичност и интерес към работата, организационна привързаност и лоялност към институцията).




			

Нестабилна професионална мотивация, която не позволява ефективно изпълнение на дейността поради изразени колебания в професионалната идентичност, организационната привързаност и лоялността към институцията.










4. При провеждане на структурираното интервю комисията може да използва въпроси, предварително подготвени от Института по психология - МВР.


      5. Всеки член на комисията оценява самостоятелно всеки кандидат по всяка една от трите области, като попълва "Карта за оценка" (приложение № 2.1). Крайната оценка на всеки оценяващ е средноаритметична стойност от поставените оценки по всяка една от трите области. Окончателната оценка на всеки кандидат се определя като средноаритметична стойност от оценките на всички оценяващи.


      6. На кандидат, получил оценка 4 на една от областите от всички оценяващи, се прекратява участието в конкурсната процедура.





      Приложение № 2.1







			

КАРТА ЗА ОЦЕНКА




от проведено структурирано интервю









			

Кандидат: …..........................................................................................…………………………




(трите имена и длъжност)









			

Конкурс: ….................................................................................................……………………..




(вид на конкурса и заповед за обявяване)









			

І. Делови стил и организационно поведение





			

Оценка: [__]









			

Мотиви:









			

ІІ. Социални и комуникативни умения




			

Оценка: [__]









			

Мотиви:









			

ІІІ. Професионална мотивация





			

Оценка: [__]









			

Мотиви:









			

 Крайна оценка: [__]









			

Дата: ....................................




Гр. .......................................




			

Оценяващ: ………………………….




( )









			

Забележка. Всеки член на комисията оценява самостоятелно всеки кандидат по всяка една от трите области по тристепенна скала с най-ниска оценка 4 (четири) и най-висока 6 (шест). Крайната оценка на всеки оценяващ е средноаритметична стойност от поставените оценки по всяка една от трите области.




На кандидат, получил оценка 4 на една от областите от всички оценяващи, се прекратява участието в конкурсната процедура.

















